獎門人|陳煒寸爆罵:收檔啦! 梁小冰回敬:做極都唔紅呀你!
特備節目《獎門人Hug Hug媽咪感謝祭》周日晚(21日)8點半翡翠台播映 ,今集主持陣容有「獎門人」曾志偉、「獎老」錢嘉樂、阮兆祥、麥美恩、林秀怡和林正峰。 今集嘉賓陣容有熱播劇《逆天奇案2》演員組成的「逆天奇案2」隊,成員包括陳展鵬、林夏薇、方力申、劉佩玥、張頴康、馮盈盈、高鈞賢和梁小冰,對戰「朱隊友」隊的朱咪咪、陳煒、郭政鴻、袁偉豪、張振朗、范振鋒和梁競徽(唯唯)。
久未亮相遊戲節目的咪咪姐玩得相當落力,在首個遊戲「開心無敵啜乒乓」中,除獲優待可以慢慢啜,還被展鵬點名對決啜乒乓,咪咪姐輸人唔輸陣豪言:「你夠膽就啜走個波!」她又命令展鵬唔准擘大口,自己再慢慢啜走乒乓波,場面搞笑。「開心無敵傳紫菜」同樣笑爆肚,咪咪姐先被兩大小生袁偉豪和張振朗夾擊傳紫菜,咪咪姐即時怕醜妹上身眼都唔敢擘大!之後獎門人再安排咪咪姐一人VS「逆天2」男子組,《逆天2》總監製劉家豪亦有落場玩埋一份,家豪哥一馬當先捉實咪咪姐傳紫菜,之後四大型男方力申、張頴康、高鈞賢和陳展鵬肉緊捉住咪咪姐輪住啜,引爆全場氣氛!
「開心無敵落大閘」中,展鵬和薇薇組成最強視帝視后組合,兩人玩遊戲時默契十足, 除了多番神同步,展鵬還鬼馬地扮「色狼」撲向薇薇;薇薇則跪地、趴地完全零介意,相當玩得。之後「開心無敵私人醒」更成為兩隊隔空罵戰戰場!其中一條題目「講咗畀人掌嘴嘅說話」,煒哥先是寸爆小冰:「收檔啦!」小冰唔執輸反擊:「做極都唔紅呀你!」
之後戰火蔓延到盈盈和唯唯身上,盈盈寸爆近年在內地帶貨的唯唯:「你賣嘢全部畀人退貨,零營業額呀!」唯唯不甘視弱「回敬」:「你套套劇擔正但全部仆直冇收視,除咗《逆天2》!」笑爆全場。另一條題目是「講出三級片名稱」,眾人發揮小宇宙創作出多個搞笑啜核戲名,包括「警花警棍有景轟」、「戰車戰神戰銷魂」等,想知道還有甚麼搞笑創作,密切留意周日晚播出的《獎門人Hug Hug媽咪感謝祭》。